b'\n_START_ARTICLE_\nHelgeland Sparebank\n_START_PARAGRAPH_\nHelgeland Sparebank (HSB) er den st\xc3\xb8rste banken p\xc3\xa5 Helgeland, med en forvaltningskapital p\xc3\xa5 34,1 milliarder kroner (13.08.2019) og om lag 150 \xc3\xa5rsverk. Banken har 6 kontor i regionen, og er den 11. st\xc3\xb8rste sparebanken i Norge. _NEWLINE_Helgeland Sparebank har hovedkontor og forretningsadresse i Mo i Rana, og ledes av administrerende direkt\xc3\xb8r Hanne Nordgaard.\n_START_SECTION_\nHistorie\n_START_PARAGRAPH_\nForm\xc3\xa5let med sparebankene var fra starten av at de skulle v\xc3\xa6re hjelp til selvhjelp for folk med sm\xc3\xa5 inntekter, og bidra til \xc3\xb8konomisk selvstendighet og trygghet for den enkelte._NEWLINE_Den n\xc3\xa5v\xc3\xa6rende Helgeland Sparebank er resultatet av en fusjon mellom Sparebanken Rana og den opprinnelige Helgeland Sparebank. Styrene i begge bankene behandlet og vedtok enstemmig forslag om fusjon den 2. november 2004. Den 1. april 2005 ble Sparebanken Rana sl\xc3\xa5tt sammen med Helgeland Sparebank, og banken fikk sin n\xc3\xa5v\xc3\xa6rende form.  _NEWLINE_Den opprinnelige Helgeland Sparebank ble opprettet i 1977 da Vefsn Sparebank i Mosj\xc3\xb8en fusjonerte med Her\xc3\xb8y Sparebank, Br\xc3\xb8nn\xc3\xb8sund Sparebank, Velfjord Sparebank og Vevelstad Sparebank. Noen \xc3\xa5r senere fusjonerte ogs\xc3\xa5 Vega Sparebank og Br\xc3\xb8nn\xc3\xb8 Sparebank med Helgeland Sparebank. Den eldste av bankene - Vefsn Sparebank - ble grunnlagt den 7. januar 1860, og Helgeland Sparebank kunne derfor feire sitt 150-\xc3\xa5rsjubileum i 2010._NEWLINE_Sparebanken Rana var ogs\xc3\xa5 et resultat av sammenslutning av flere banker. Banken ble opprettet 1. april 1876 med navnet Mo Sparebank , og i perioden fra 1964 til 1991 ble den sammensluttet med Korgen Sparebank, Lur\xc3\xb8y Sparebank, R\xc3\xb8d\xc3\xb8y Sparebank. I 1986 ble disse bankene til Sparebanken Rana, og i 1991 ble ogs\xc3\xa5 Hemnes Sparebank fusjonert inn._NEWLINE_Banken var fra fusjonen i 2005 organisert i to regioner; region nord og region s\xc3\xb8r, med regionskontorer i Mo i Rana og Mosj\xc3\xb8en. Den 1. januar 2015 ble banken omorganisert, og den kunderettede virksomheten er n\xc3\xa5 inndelt i en personmarkeds- og en bedriftsmarkedsdivisjon, ledet av henholdsvis Dag-Hugo Heimstad (direkt\xc3\xb8r personmarked) og Bj\xc3\xb8rn-Tore Br\xc3\xb8nlund (direkt\xc3\xb8r bedriftsmarked).'